La Viquipèdia arriba als 50.000 articles
A dia 4 de gener del 2007, la Viquipèdia en català (http://ca.wikipedia.org) ha superat els 50 000 articles, i continua augmentant. La Viquipèdia es un projecte que té per objectiu fer una enciclopèdia d'ús general, de distribució lliure i de qualitat, mitjançant una xarxa de lliure participació de voluntaris d'arreu del món. Qualsevol persona pot utilitzar-ne lliurement els articles, copiar-los, modificar-los i distribuir-los, complint bàsicament dos requisits: esmentar la font de la informació, i permetre també l'ús lliure de la seva obra mitjançant les condicions d'ús de la llicència GFDL o equivalents. El projecte Viquipèdia és internacional i multilingüe: hi ha més de 250 edicions en diferents llengües, que funcionen de manera autònoma i, globalment, contenen un total de prop de 5 milions i mig d'articles. Tothom pot col·laborar en la Viquipèdia. Qualsevol persona amb una connexió a Internet pot crear nous articles, o editar els que ja existeixen. Podeu ajudar al projecte creant o editant articles en aquells temes que són del vostre interès. Heu comprovat si ja existeixen articles sobre el vostre poble o comarca, la vostra professió o les vostres aficions? No cal ser un expert per a col·laborar en la Viquipèdia: qualsevol aportació constructiva és benvinguda, fins i tot les correccions ortogràfiques d'articles ja fets. Podeu crear articles de bell nou, o adaptar-los d'altres fonts, sempre que respecteu els drets d'autor. Si voleu contribuir a la Viquipèdia, podeu anar a [la pàgina d'ajuda](http://ca.wikipedia.org/wiki/Viquipèdia:Ajuda) per aprendre com funciona. La Viquipèdia en català nasqué el mes de març del 2001 i va tenir el privilegi de ser la primera versió en una llengua no anglesa a veure la llum. Actualment, el nombre d'edicions de la Viquipèdia supera les 250 llengües i com que el nombre d'articles de cada edició depèn de l'esforç dels usuaris, les que tenen més articles són també aquelles amb més parlants i més importància internacional. Tot i això, la Viquipèdia en català s'ha pogut consolidar entre les vint primeres posicions. Per a comprendre el creixement que ha experimentat només cal recordar que el 14 de febrer de 2006 celebràvem l'assoliment de 25 000 articles, amb la qual cosa, en poc menys d'un any, la Viquipèdia ha doblat el seu nombre d'articles assolint l'actual xifra de 50 000. Tot això ha estat possible gràcies a les aportacions desinteressades dels seus col·laboradors, a qui cal reconèixer i agrair tota la tasca realitzada per a l'assoliment d'aquesta fita tan remarcable. Cal tenir en compte que la Viquipèdia en català té molts menys usuaris registrats que d'altres viquipèdies amb un nombre similar d'articles. Tot i això, en els darrers mesos hi ha hagut, de mitjana, 150 "viquipedistes" contribuint molt activament. Així doncs, esperem de tothom, fins i tot d'aquells qui només han col·laborat corregint una petita falta ortogràfica, l'orgull i la satisfacció que suposa anar millorant gra a gra aquesta platja del coneixement lliure. Gràcies a tots, la Viquipèdia és ja una enciclopèdia útil, que pot utilitzar-se de manera individual o col·lectiva a casa, a les escoles o als llocs de treball. Ara bé, cal ser autoexigents i per això ens agradaria millorar-la encara més! Hem de fer molts més articles, i molts dels que actualment existeixen encara són lluny de l'estàndard de qualitat que voldríem. És per això que demanem a tots aquells que algun cop la heu utilitzada o fins i tot a aquells que no n'havíeu sentit parlar mai que us animeu a canviar aquelles coses dels articles que no són del vostre grat o afegir-ne de noves per a millorar-ne la informació. Llanceu-vos-hi i animeu-vos a participar en la Viquipèdia!
